Stuur groete aan Mannetjie Roux op die planke | Steffie le Roux
Stuur groete aan Mannetjie Roux op die planke
NOVEMBER 17, 2014 by Dev
In dié geval die gewilde Christopher Torr, wie se liedjies deur Laurika Rauch bekend gemaak is. Getroud in die werklike lewe werk hulle ook met groot sukses saam in die musiekbedryf.
Die verhaal van Stuur groete aan Mannetjies Roux speel af op 'n Karooplaas, Dwarsbult, rondom die beginjare tagtig met die hedendaagse Engela as verteller (Rauch) wat as't ware terugkyk na 'n dramatiese vakansie wat dinge onherroeplik verander het.
'n Plaasstorie, maar in wese 'n mensstorie. Van mure wat gebou is (en gebou word), van duistere geheime wat blootgelê word en van die liefde – sommige in die liefde verraai, ander op die drumpel van ontdekking.
Christopher Torr se liedjies (met enkele toevoegings) word soomloos by die verhaal ingewerk. Sy liedjies ruik na grond en die belofte van reën. Dit vertel van die liefde en blou lug, van karakters wat helder voor jou opdoem. Van die wel en wee van mense.
En soos te wagte verleen Laurika Rauch die kleur en skakering. Haar sang is sonder fieterjasies of 'n oordrewe aanslag – skoon, suiwer en opreg.
Saam met Rauch word jong opwindende stemme gehoor: Kika Smit as die jong Engela en Steffie le Roux as Karina. Die skoene van die geheimsinnige Toemaar word volgestaan deur Elton Landrew. Eben Genis was te sien in die rol van Frans, boer van Dwarsbult (wat ook deur Deon Lotz gespeel gaan word), en Isadora Verwey as sy vrou, Koba. En ter ondersteuning is daar 'n stewige koor.
Reeds vóór die opening het dit geblyk dat Stuur groete aan Mannetjies Roux mense se verbeelding aangryp.